INDOKOLÁS

1.A JAVASLAT HÁTTERE

•A javaslat indokai és céljai

A robbanóanyag-prekurzorok olyan vegyi anyagok, amelyek törvényes célokra felhasználhatók, de vissza lehet élni velük robbanóanyagok előállítása céljából. A robbanóanyagok tiltott előállításának megakadályozása érdekében a robbanóanyag-prekurzorok forgalmazásáról és felhasználásáról szóló 98/2013/EU rendelet (a továbbiakban: a rendelet) korlátozza a kiválasztott robbanóanyag-prekurzoroknak a lakosság rendelkezésére bocsátását, lakossági behozatalát, birtoklását és használatát, valamint a gyanús tranzakciók bejelentésére vonatkozó szabályokat határoz meg.

A rendelet 2013. március 1-jei hatálybalépését követően csökkent a nyilvános fogyasztás piacán elérhető robbanóanyag-prekurzorok mennyisége. A tagállamok emellett arról számoltak meg, hogy növekszik a bejelentett gyanús tranzakciók, hiányok és lopások száma. A robbanóanyag-prekurzorokat azonban továbbra is használják robbanóanyagok tiltott előállítására. Ilyen „házi készítésű robbanóanyagokat” használtak az EU-n belüli terrortámadások túlnyomó többségénél, így a 2004-es madridi, a 2005-ös londoni, a 2015-ös párizsi, a 2016-os brüsszeli, valamint a 2017-es manchesteri és Parsons Green-i terrortámadáskor. A házi készítésű robbanóanyagokkal elkövetett támadások a felelősek az elmúlt évtizedekben elkövetett ilyen támadások áldozatainak nagy többségéért is.

Az uniós szintű korlátozások és ellenőrzések meghatározásával a rendelet célja, hogy egyenlő versenyfeltételeket teremtsen valamennyi érintett vállalat számára. A rendelet azonban csak részben érte el ezt, mivel különböző szintű korlátozásokat tesz lehetővé a tagállamokban. Ez nem biztosítja a lehető legegységesebb szabályokat a gazdasági szereplők számára. Továbbá nem garantálja a lakosság biztonságának megfelelő szintű védelmét. Beszámolók szerint a bűnözők az enyhébb korlátozásokat alkalmazó tagállamokban kísérelnek meg robbanóanyag-prekurzorokhoz jutni, vagy pedig az interneten, ahol nem minden esetben alkalmazzák a rendeletet.

A meglévő korlátozások és ellenőrzések nem bizonyultak elegendőnek a házi készítésű robbanóanyagok tiltott előállításának megakadályozásához. Például a tranzakciók nyilvántartásba vételére vonatkozó követelménye nem riasztja el a bűnözőket a robbanóanyag-prekurzorok megszerzésétől, és nem akadályozza meg őket abban. Jogi személyek szintén megszerezhetnek olyan robbanóanyag-prekurzorokat, amelyekre szakmailag nincsen szükségük. A rendelet hatálybalépése óta a fenyegetés is megváltozott. A terroristák új taktikákat alkalmaznak, valamint új recepteket és bombakészítési technikákat dolgoznak ki, amelyek célja, hogy – legalább részben – kijátsszák a meglévő korlátozásokat és ellenőrzéseket.

Továbbá a rendelet nem tartalmaz olyan előírásokat, amelyek megkönnyítik annak betartását és végrehajtását. Ez hozzájárul ahhoz, hogy az ellátási lánc mentén számos rendszerszintű hiányosság jelentkezik: nem minden szereplő van tisztában a rendelet szerinti kötelezettségekkel és nem minden gazdasági szereplő végez ellenőrzéseket a megfelelés biztosítása céljából. Emellett az ellenőrzéseket nem minden tagállamban végzik szisztematikusan. Végezetül a rendelet nem eléggé egyértelmű több általa meghatározott kötelezettség tekintetében, ideértve azokat is, amelyek célja az információtovábbítás biztosítása az ellátási lánc mentén. E rendeletjavaslat célja, hogy a rendelet erősítésével és pontosításával kezelje a fenti problémákat. A Bizottság ezzel egyidejűleg folytatja a robbanóanyag-prekurzorok visszaélésszerű felhasználásának csökkentésére és az ilyen anyagoknak a belső piacon történő szabad mozgása előtti akadályok megszüntetésére irányuló nem jogalkotási munkát, különösen a prekurzorokkal foglalkozó állandó bizottság által végzett tevékenység folytatása, valamint – a rendeletben adott megbízatásnak megfelelően – az iránymutatások finomítása és naprakésszé tétele révén.

E kezdeményezés a célravezető szabályozás (REFIT) program hatálya alá tartozik. A REFIT-platform véleménye elismerte a rendelet eltérő alkalmazásából eredő fenti problémákat, és azt ajánlotta, hogy használják ki a lehetőségeket az egységes alkalmazásának biztosítására elsősorban annak révén, hogy közös engedélyezési feltételeket és kritériumokat állapítanak meg, valamint tisztázzák az ellátási lánc szereplőire vonatkozó követelményekkel kapcsolatos félreérthető pontokat.

•A javaslat intézményi háttere

A robbanóanyagok biztonságának fokozására irányuló 2008. évi uniós cselekvési tervben szakpolitikai prioritásként azonosították a robbanóanyag-prekurzorok piaci elérhetőségének szabályozását. A cselekvési terv elfogadását követően az Európai Bizottság felállította a prekurzorokkal foglalkozó állandó bizottságot, egy olyan szakértői csoportot, amely a tagállami hatóságok, valamint a vegyipari és kiskereskedelmi érdekelt felek szakértőit tömöríti. A prekurzorokkal foglalkozó állandó bizottság ajánlásai és a lehetséges szakpolitikai alternatívák eredménye alapján a Bizottság 2010-ben a robbanóanyag-prekurzorról szóló rendeletjavaslatot fogadott el. 2013. január 15-én elfogadták a robbanóanyag-prekurzorok forgalmazásáról és felhasználásáról szóló 98/2013/EU rendeletet (a továbbiakban: a rendelet).

A Bizottság által 2015 áprilisában elfogatott európai biztonsági stratégia ismételten hangsúlyozta az ilyen korlátozások és ellenőrzések jelentőségét a terrorista hálózatok tevékenységeinek meghiúsítása tekintetében, mivel azok megnehezítik a célpontok megtámadását, valamint a veszélyes anyagokhoz való hozzájutást és azok bevetését.

A 2015. november 13-i párizsi és a 2016. március 22-i brüsszeli támadásokat követően a Bizottság hangsúlyozta a tűzfegyverek és robbanóanyagok tiltott kereskedelme és használata elleni uniós cselekvési tervben és az európai biztonsági stratégiának a terrorizmus elleni küzdelem érdekében történő megvalósításáról szóló közleményben, hogy a robbanóanyag-prekurzorok továbbra is túl könnyen hozzáférhetők, valamint hogy meg kell erősíteni a meglévő ellenőrzéseket.

2017 februárjában a Bizottság jelentést fogadott el a rendelet alkalmazásáról. A jelentés körvonalazott egy sor nehézséget, amelyekkel a tagállamoknak és az ellátási láncnak meg kell küzdenie a rendelet végrehajtásához, valamint kiemelte, hogy fokozni kell a korlátozások és ellenőrzések végrehajtásában és érvényesítésében részt vevő valamennyi szereplő kapacitását. A jelentés kiemelte a jogszabály korlátait az ellátási lánc tudatossága tekintetében, valamint az EU-n belüli különböző szabályozások sokféleségét, amely fontos biztonsági réseket és kihívásokat jelent az ellátási lánc EU-szerte üzleti tevékenységet folyató szereplői számára.

2017 októberében elfogadták a robbanóanyag-prekurzorok visszaélésszerű felhasználásának megelőzését célzó azonnali lépésekről szóló bizottsági ajánlást. A Bizottság arra ösztönözte a tagállamokat, hogy a meglévő rendelet alapján hozzanak meg minden szükséges intézkedést a terroristák korlátozott anyagokhoz való hozzáférésének megakadályozására, valamint felkérte őket, hogy végezzék el az általuk létrehozott tiltási, engedélyezési vagy nyilvántartásba vételi rendszerek alapos értékelését.

Az Európai Unió Tanácsa üdvözölte a 2017. december 7-i ajánlást és felszólította a tagállamokat, hogy korlátozzák a robbanóanyag-prekurzorok lakossági elérhetőségét. Az Európai Parlament aggodalmát fejezte ki amiatt, hogy rejtett hálózatokban széles körben elérhetőek a tűzfegyverek és a robbanóanyag-prekurzorok, és egyre szorosabb kapcsolat alakul ki a terrorizmus és a szervezett bűnözés között.

•Összhang a szabályozási terület jelenlegi rendelkezéseivel

Több más uniós jogi eszköz hatálya kis kiterjed azokra az anyagokra és keverékekre, amelyek felhasználhatók tiltott robbanóanyagok előállítására. Ezen eszközök célja – e javaslathoz hasonlóan – a belső piac működésének biztosítása. Mindegyik eszköznek vannak más célkitűzései is, amelyek általában a közegészségügyre, a biztonságra és a környezetre vonatkoznak. Ezzel szemben e rendeletjavaslat másodlagos célkitűzése biztonságorientált, konkrétan a robbanóanyagok tiltott előállításának felderítése és megakadályozása.

Vegyi anyagokra vonatkozó biztonsági célú korlátozások találhatók az 1259/2013/EU rendeletben és a 273/2004/EK rendeletben is, amelyek a kábítószer-prekurzoroknak az EU és harmadik országok közötti, illetve az EU-n belüli kereskedelmét kezelik. Több robbanóanyag-prekurzor kábítószer-prekurzorként is használható. Ezenfelül a 428/2009/EK tanácsi rendelet rendelkezik a közös uniós ellenőrzési szabályokról és a kettős felhasználású termékek közös uniós jegyzékéről, amely robbanóanyag-prekurzorokat is tartalmaz.